સ્ત્રીઓ પોતાના બાળકને મારી નાખે છે પણ ખૂબ જૂજ કિસ્સામાં. મોટેભાગે સુવાવડ બાદ સ્ત્રીઓને હોર્મોનલ ચેન્જીસને કારણે હતાશા આવવાની શક્યતા હોય છે. હોસ્પિટલના ડોકટર્સ અને નર્સ આ બાબત જાણતા હોય છે તેથી માતામાં હતાશાના કોઈ લક્ષણો દેખાય તો તેઓ ધ્યાન રાખે છે. એ સિવાય સાસરામાં ત્રાસ હોય તો બાળકોને કોણ સાચવશે તેની ચિંતામાં ઘણીવાર માતા બાળકો સાથે આપઘાત કરતી હોય છે. પણ પુરુષો જ્યારે બાળકોને મારી નાખતા હોય છે ત્યારે બાળકો નાના જ હોય તે જરૂરી નથી. વિદેશના સાઈકૉલૉજિસ્ટ્સ આ ઘટનાને ફેમિલી એનીહિલેશન તરીકે ઓળખાવે છે. આપણે તેને કુટુંબ નિકંદન કહી શકીએ. ઉન્મત્ત બનેલું માનસ આવું કરી શકે છે. મહાભારતમાં યાદવાસ્થળી પણ તેનું એક ઉદાહરણ છે.